حسب المعطيات اللي توفرات ل”كود”، فالشابة اللي حاولات تنتاحر، لبارح الأحد، بعدما شربات بزاف ديال الدوايات ففيديو لايف تنشر بشكل كبير على “فيسبوك”، تم إنقاذها فآخر لحظة، واستاطعات عائلتها تديها للسبيطار باش تتعالج. الفيديو لايف اللي دارتو الشابة فكَروب بريفي دلبنات لبارح، خلق واحد الضجة كبيرة وحالة من الرعب فصفوف ليمومبر ديالو، بحيت أن الشابة أكدات فيه على اتخاذها لقرار بالانتحار، بسبب مجموعة من الخلافات العائلية اللي كتعاني منها، وتحديدا بسباب المشكل اللي عندها مع مرات باها. وشربات الشابة بزاف ديال الدوايات وتبعات ليهم الما، فالوقت اللي صحاباتها حاولو يمنعوها باش ماتديرش هذشي فالتعليقات، شوية بدات كتبكي وتعنق فخوها الصغير حتى تقطع البث ديال الفيديو. البنات بارطاجاو الفيديو على نطاق واسع، وحاولو يقلبو على البلاصة اللي ساكنة فيها باش ينقذو حياتها، خصوصا وأن بعض العضوات كيعرفوها، وأكدو عندها مشاكل نفسية، حتى تبين فالأخير أنه تم إنقاذ حياتها أخيرا. 
الشابة اللي حاولات تنتحر ففيديو لايف ف”فيسبوك” تعتقات